
Szélsöpörte avarban 
a hamuszín kőlap,
a megfeketült alma,
tavalyról a rönkök, 
a szerbtövis vége --
körben apró lábnyomok: 
az ősz szövevény-képe. 

Távolabb az ablakok.
Vasrács rozsda-palástja.
Faltövén a tócsa-fény,
cserjék olajos kontya,
a kerítés sörénye --
körben ködpára-nyomok:
az ősz szövevény-képe.

Kanyargó füst fák közén,
padlásnál göndör fürtök,
ezüstszálon függ az ég,
felhők egyforma tornya, 
a napszilánkok éle --
körben pihe-táncnyomok: 
az ősz szövevény-képe. 

Fenn az utolsó madár, 
lenn száraz rózsaszál,
udvarok ölén hamu, 
fuvallat hínár-selyme,
fagy-cirádák széle --
körben indás-árnyalak: 
az ősz maradék-képe. 




